CELEX: 32013R1018
Language: sl
Date: 2013-10-23 00:00:00
Title: Uredba Komisije (EU) št. 1018/2013 z dne 23. oktobra 2013 o spremembi Uredbe (EU) št. 432/2012 o seznamu dovoljenih zdravstvenih trditev na živilih, razen trditev, ki se nanašajo na zmanjšanje tveganja za nastanek bolezni ter na razvoj in zdravje otrok  Besedilo velja za EGP

24.10.2013   
            
            
               SL
            
            
               Uradni list Evropske unije
            
            
               L 282/43
            
         UREDBA KOMISIJE (EU) št. 1018/2013
   z dne 23. oktobra 2013
   o spremembi Uredbe (EU) št. 432/2012 o seznamu dovoljenih zdravstvenih trditev na živilih, razen trditev, ki se nanašajo na zmanjšanje tveganja za nastanek bolezni ter na razvoj in zdravje otrok
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1924/2006 Evropskega parlamenta in Sveta z dne 20. decembra 2006 o prehranskih in zdravstvenih trditvah na živilih (1) ter zlasti člena 13(3) Uredbe,
   ob upoštevanju naslednjega:
   
               (1)
            
            
               V skladu s členom 13(3) Uredbe (ES) št. 1924/2006 je Komisija sprejela Uredbo (EU) št. 432/2012 z dne 16. maja 2012 o seznamu dovoljenih zdravstvenih trditev na živilih, razen trditev, ki se nanašajo na zmanjšanje tveganja za nastanek bolezni ter na razvoj in zdravje otrok (2).
            
         
               (2)
            
            
               Vendar ob sprejetju seznama dovoljenih zdravstvenih trditev Evropska agencija za varnost hrane (v nadaljnjem besedilu: Agencija) še ni ocenila številnih zdravstvenih trditev, Komisija pa ni obravnavala njihove morebitne vključitve (3).
            
         
               (3)
            
            
               Med navedenimi trditvami je Agencija pozitivno ocenila zdravstveno trditev, ki se nanaša na učinek ogljikovih hidratov za ohranjanje možganskih funkcij, in kot ustrezne pogoje za uporabo navedene trditve predlagala, da „dnevni vnos 130 g glikemičnih ogljikovih hidratov po ocenah zadovolji potrebe možganov po glukozi“ (4).
            
         
               (4)
            
            
               Člen 13(3) Uredbe (ES) št. 1924/2006 določa, da morajo biti dovoljenim zdravstvenim trditvam priloženi vsi pogoji (in omejitve), potrebni za njihovo uporabo. Zato bi moral seznam dovoljenih trditev zajemati besedilo trditev in posebne pogoje za njihovo uporabo ter po potrebi pogoje ali omejitve uporabe in/ali dodatno pojasnilo ali opozorilo v skladu s pravili iz Uredbe (ES) št. 1924/2006 in mnenji Agencije.
            
         
               (5)
            
            
               Vendar pa je več držav članic izrazilo pomisleke, da bi takšna odobritev z njenimi pogoji uporabe spodbujala uživanje hrane z vsebnostjo sladkorja, ki ni naravno prisoten. Poleg tega bi trditev potrošnikom dajala nasprotujoče si in dvoumno sporočilo, zlasti ob upoštevanju nacionalnih prehranskih smernic za zmanjšanje uživanja sladkorjev. Pri tej posebni zdravstveni trditvi se zdi, da je z odobritvijo trditve samo pod posebnimi pogoji uporabe mogoče doseči oba nasprotujoča si cilja, in sicer z omejitvijo njene uporabe za živila, ki imajo bodisi nizko vsebnost sladkorjev, ali za živila, ki jim sladkor ni bil dodan, čeprav ga lahko naravno vsebujejo.
            
         
               (6)
            
            
               To uredbo bi bilo treba začeti uporabljati šest mesecev po začetku njene veljavnosti, da se nosilcem živilske dejavnosti omogoči prilagoditev njenim zahtevam.
            
         
               (7)
            
            
               V skladu s členom 20(1) Uredbe (ES) št. 1924/2006 bi bilo treba v skladu s to uredbo posodobiti register prehranskih in zdravstvenih trditev, ki vsebuje vse odobrene zdravstvene trditve.
            
         
               (8)
            
            
               Pri določanju ukrepov iz te uredbe so bile ustrezno upoštevane pripombe in stališča, ki so jih Komisiji predložili predstavniki javnosti in zainteresirane strani.
            
         
               (9)
            
            
               Uredbo (EU) št. 432/2012 bi bilo zato treba ustrezno spremeniti.
            
         
               (10)
            
            
               Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –
            
         SPREJELA NASLEDNJO UREDBO:
   Člen 1
   Priloga k Uredbi (EU) št. 432/2012 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   Uporablja se od 13. maja 2014.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 23. oktobra 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 404, 30.12.2006, str. 9.
   
      (2)  UL L 136, 25.5.2012, str. 1.
   
      (3)  Ustreza vnosu ID 2232 na konsolidiranem seznamu.
   
      (4)  http://www.efsa.europa.eu/en/efsajournal/doc/2226.pdf
   
      PRILOGA
      V Prilogi k Uredbi (EU) št. 432/2012 se po abecednem redu vstavi naslednji vnos:
      
         
                     Hranilo, snov, živilo ali kategorija živil
                  
                  
                     Trditev
                  
                  
                     Pogoji uporabe trditve
                  
                  
                     Pogoji in/ali omejitve uporabe živila in/ali dodatno pojasnilo ali opozorilo
                  
                  
                     Številka v strokovni reviji EFSA
                  
                  
                     Ustrezna številka vnosa na konsolidiranem seznamu, predloženem EFSA v oceno
                  
               
                     „Ogljikovi hidrati
                  
                  
                     Ogljikovi hidrati prispevajo k vzdrževanju normalnega delovanja možganov.
                  
                  
                     Za navedbo trditve je potrošnike treba obvestiti, da se koristni učinek doseže z dnevnim vnosom 130 g ogljikovih hidratov iz vseh virov.
                     Trditev se lahko uporablja za živilo, ki vsebuje vsaj 20 g ogljikovih hidratov, ki jih človek presnavlja, razen poliolov, na količinsko določen obrok, ter je v skladu s prehransko trditvijo NIZKA VSEBNOST SLADKORJEV ali BREZ DODANIH SLADKORJEV iz Priloge k Uredbi (ES) št. 1924/2006.
                  
                  
                     Trditev se ne uporablja za živila, ki so 100-odstotni sladkorji.
                  
                  
                     2011; 9(6):2226
                  
                  
                     603,653“